text: Даниел Лорер и Николай Денков откриват събитието на ИАНМСП и БАН Наука за бизнес - Новини - econ.bg
  Даниел Лорер и Николай Денков откриват събитието на ИАНМСП и БАН Наука за бизнес 0
  Най-интересните иновационни разработки на БАН, готови да се превърнат в успешен бизнес, ще бъдат представени в София Тех Парк на 19 май от 9.30 часа, а специална експо зона ще покаже интересни прототипи
  Малко повече от година след първото издание на събитието на Изпълнителната агенция за насърчаване на малките и средните предприятия (ИАНМСП) и Българската академия на науките (БАН) "Наука за бизнес", което показа редица разработки на Академията, готови да се превърнат в успешен бизнес, се завръща за втори път – този път на живо и със специална експо зона.
  Събитието ще се проведе на 19 май 2022 г. от 9.30 часа в сградата на Иновационен форум "Джон Атанасов" в София Тех Парк, като в специална презентационна част ще бъдат показани редица технологии и разработки на Академията, които биха могли да бъдат от полза на бизнеса като продукт или процес, а експо зоната ще покаже редица интересни прототипи, сред които системи за генериране, съхранение и потребление на чиста енергия, автономен дирижабъл и робот за UV дезинфекция, както и свръхнеомокряеми въглеродни сажди като функционален активатор на човешки сперматозоиди.
  Част от презентациите ще представят успешни примери за проекти между БАН и бизнеса, сред които иновативен дрон с удължено полетно време и височинен обхват и много други, а освен това на място ще има възможност за установяване на контакти между представителите на бизнеса и научните среди и публичния сектор по време на коктейл и нетуръкинг зона.
  В рамките на събитието представители на бизнеса ще представят и своите нужди от иновационни разработки за разрешаване на конкретни казуси от своята дейност.
  Участието в събитието и достъпът до експо зоната са напълно безплатни и достъпни чрез бърза регистрация тук: https://docs.google.com/forms/d/e/1FAIpQLSfzyDpcns9SPzRGFJ32J4JbeJ6C1OVj_xh7NEMzcIf-iy5VQA/viewform